CELEX: 32020D1282
Language: hu
Date: 2020-08-31 00:00:00
Title: A Bizottság (EU) 2020/1282 határozata (2020. augusztus 31.) Franciaországnak az (EU) 2020/698 európai parlamenti és tanácsi rendelet 11., 16. és 17. cikkében meghatározott egyes időszakok meghosszabbítására való felhatalmazásáról (az értesítés a C(2020) 6027. számú dokumentummal történt) (Csak a francia nyelvű szöveg hiteles)

15.9.2020   
               
               
                  HU
               
               
                  Az Európai Unió Hivatalos Lapja
               
               
                  L 301/9
               
            
         A BIZOTTSÁG (EU) 2020/1282 HATÁROZATA
         (2020. augusztus 31.)
         Franciaországnak az (EU) 2020/698 európai parlamenti és tanácsi rendelet 11., 16. és 17. cikkében meghatározott egyes időszakok meghosszabbítására való felhatalmazásáról
         
            
               (az értesítés a C(2020) 6027. számú dokumentummal történt)
            
         
         (Csak a francia nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közlekedésre vonatkozó szabályozás bizonyos területein egyes bizonyítványok és engedélyek megújításával és meghosszabbításával, valamint egyes időszakos ellenőrzések és továbbképzések elhalasztásával kapcsolatos egyedi és átmeneti intézkedéseknek a Covid19-járványra tekintettel történő megállapításáról szóló, 2020. május 25-i (EU) 2020/698 európai parlamenti és tanácsi rendeletre (1) és különösen annak 11. cikke (4) bekezdésére, 16. cikke (6) bekezdésére és 17. cikke (5) bekezdésére,
         mivel:
         
                     (1)
                  
                  
                     Az (EU) 2020/698 rendelet 11. cikkének (2) bekezdése meghosszabbítja a mozdonyvezetői engedélyek jogosultjai számára az időszakos ellenőrzések elvégzésére vonatkozó azon határidőket, amelyek egyébként 2020. március 1. és 2020. augusztus 31. között jártak volna le vagy járnának le.
                  
               
                     (2)
                  
                  
                     Az (EU) 2020/698 rendelet 16. cikkének (1) bekezdése meghosszabbítja a kikötőlétesítmények időszakos védelmi felmérésének elvégzésére vonatkozó azon határidőket, amelyek egyébként 2020. március 1. és 2020. augusztus 31. között jártak volna le vagy járnának le.
                  
               
                     (3)
                  
                  
                     Az (EU) 2020/698 rendelet 17. cikkének (1) bekezdése meghosszabbítja a kikötővédelmi felmérések és a kikötővédelmi tervek felülvizsgálatára vonatkozó azon határidőket, amelyek egyébként 2020. március 1. és 2020. augusztus 31. között jártak volna le vagy járnának le.
                  
               
                     (4)
                  
                  
                     E cikkek mindegyike lehetővé teszi a tagállamok számára, hogy a már megadott határidő-hosszabbítások további meghosszabbítását kérjék, amennyiben úgy ítélik meg, hogy a szóban forgó tevékenység valószínűleg 2020. augusztus 31. után is kivitelezhetetlen marad a Covid19-világjárvány terjedésének megelőzése vagy megfékezése érdekében hozott intézkedések miatt. A további határidő-hosszabbításnak kellően indokoltnak kell lennie, és az ahhoz feltétlenül szükséges időszakra kell korlátozódnia, amely alatt az alakiságok, eljárások, ellenőrzések és képzések elvégzése valószínűleg kivitelezhetetlen marad, a hat hónapot azonban semmi esetre sem szabad meghaladnia.
                  
               
                     (5)
                  
                  
                     2020. július 31-én kelt levelében Franciaország indokolással ellátott kérelmet nyújtott be az említett rendelet 11. cikkének (2) bekezdésében meghatározott hat hónapos időszak hat hónappal történő meghosszabbítása iránt. Emellett Franciaország az (EU) 2020/698 rendelet 16. cikkének (1) bekezdésére és 17. cikkének (1) bekezdésére hivatkozva indokolással ellátott kérelmet nyújtott be a 2020. március 1. és 2020. augusztus 31. közötti időszak négy hónappal történő meghosszabbítása, valamint a 2020. november 30-i határidő 2021. február 28-ig történő meghosszabbítása iránt. Franciaország 2020. augusztus 5-én és 14-én, majd 2020. augusztus 28-án további információkkal támasztotta alá a kérelmeket. Az utóbb említett időpontban módosította a 11. cikk (2) bekezdésében meghatározott hat hónapos időszakra vonatkozó kérelmét, és a kért hosszabbítást négy hónapra csökkentette. Ugyanakkor visszavonta az (EU) 2020/698 rendelet 9. és 10. cikkében meghatározott határidők meghosszabbítása iránt 2020. július 31-én benyújtott kérelmét.
                  
               
                     (6)
                  
                  
                     Ami az (EU) 2020/698 rendelet 11. cikkével kapcsolatos kérelmet illeti, a Franciaország által szolgáltatott információk szerint a Covid19-világjárvány Franciaország területét különös mértékben sújtotta, ami arra indította a kormányt, hogy különösen szigorú korlátozó védintézkedéseket vezessen be. Ezen intézkedések nyomán a mozdonyvezetők időszakos orvosi ellenőrzésének csak egy töredékére, a 2020 áprilisára tervezett mennyiség 6 %-ára került sor.
                  
               
                     (7)
                  
                  
                     A Franciaország által szolgáltatott információk szerint a vírus terjedésének megakadályozását célzó védőintézkedéseket az egészségügyi helyzet javulása ellenére az orvosi szakvéleménnyel összhangban továbbra is alkalmazzák. Ezen intézkedések nyomán 2020 májusában a rendes körülmények között elvégezhető időszakos ellenőrzéseknek csupán 60 %-ára került sor.
                  
               
                     (8)
                  
                  
                     Noha 2020 júniusától kezdve jelentős erőfeszítések történtek a régóta esedékes ellenőrzések elsőbbségben való részesítése és az elvégzett orvosi ellenőrzések számának növelése érdekében, az (EU) 2020/698 rendelet által megadott határidő-hosszabbításon belül lehetetlen lesz behozni az orvosi vizsgálatok terén felhalmozódott lemaradást. Annál is inkább, mivel az egészségügyi szolgálatok megfelelő erőforrásaira a Covid19-vírussal fertőzött betegek támogatásához is szükség van. Ezenkívül azt is figyelembe kell venni, hogy a világjárvánnyal összefüggésben és ezen orvosi vizsgálatok sajátos jellegére tekintettel nem növelhető jelentősen a mozdonyvezetők képességeinek hitelesítésére akkreditált egészségügyi szakemberek száma.
                  
               
                     (9)
                  
                  
                     A francia hatóságok által a Covid19-világjárvánnyal kapcsolatban jelenleg alkalmazott protokoll a következőkben áll:
                     
                                 —
                              
                              
                                 szisztematikus szűrés az egészségügyi központok recepcióján (hőmérsékletmérés, egyéni járművezetői kérdőív, útmutatás és ellátás a fertőzés gyanúja vagy a fertőzés valamely tünetének azonosítása esetén, kézmosás),
                              
                           
                                 —
                              
                              
                                 a várókban távolságtartás és egyes ülőhelyek kiiktatása a maszkot viselő személyek közötti legalább egy méteres távolság betartása érdekében,
                              
                           
                                 —
                              
                              
                                 a vizsgálóhelyiségek és várók szellőztetése minden orvosi vizsgálat, ápolói jelenlét (audiogram, mintavétel) vagy pszichológiai vizsgálat után,
                              
                           
                                 —
                              
                              
                                 fertőtlenítés minden orvosi vizsgálat, ápolói jelenlét (audiogram, mintavétel) vagy pszichológiai vizsgálat után.
                              
                           Ezek az intézkedések a szokásoshoz képest 20 %-kal csökkentik a kapacitást.
                  
               
                     (10)
                  
                  
                     Noha a fenti intézkedéseket továbbra is alkalmazni kell, Franciaország arra számít, hogy a kialakult lemaradás feldolgozása érdekében jelentősen növeli az őszi időszakban elvégzett orvosi vizsgálatok számát. Így azonban csak december végére lesz lehetséges az összes elmaradt vizsgálat elvégzése.
                  
               
                     (11)
                  
                  
                     Ami az (EU) 2020/698 rendelet 16. cikkének (1) bekezdését és 17. cikkének (1) bekezdését illeti, a Franciaország által szolgáltatott információk szerint a kikötővédelmi felméréseknek és a kikötőlétesítmények védelmi felméréseinek azon felülvizsgálatai, amelyek rendes körülmények között 2020-ban lennének vagy lettek volna esedékesek, Franciaországban 2021. február 28-ig valószínűleg kivitelezhetetlenek maradnak a Covid19-világjárvány terjedésének megelőzése vagy megfékezése érdekében hozott intézkedések miatt.
                  
               
                     (12)
                  
                  
                     Franciaországban 2020-ban különösen sok kikötővédelmi felmérés és kikötőlétesítmény-védelmi felmérés esedékes: 7 kikötővédelmi felmérés és 62 kikötőlétesítmény-védelmi felmérés, valamint ugyanennyi kikötővédelmi és kikötőlétesítmény-védelmi terv volt előirányozva. 2020. augusztus 3-án ezek közül 6 kikötővédelmi felmérés és 53 kikötőlétesítmény-védelmi felmérés felülvizsgálata még hátra volt. Ez több, mint a 2021-ben, 2022-ben és 2023-ban esedékes 6-8 kikötővédelmi és 27-30 kikötőlétesítmény-védelmi felmérés együttvéve.
                  
               
                     (13)
                  
                  
                     A Franciaország által szolgáltatott információk szerint a felülvizsgálatokért felelős illetékes hatóságok minden tőlük telhetőt megtettek és jelenleg is megtesznek a Covid19-válság következményeinek kezelése érdekében. Ezek a hatóságok polgári védelmi, kockázatmegelőzési és válságkezelési feladatokat is ellátnak. Jelenleg különösen Franciaország part menti területein növekszik a Covid19-megbetegedések száma, amire e területek illetékes hatóságainak reagálniuk kell. Az érintett felek közötti audio- vagy videokonferenciák szervezését nehezíti, hogy nem állnak rendelkezésre az információcsere biztonságát és titkosságát biztosító berendezések. Ilyen körülmények között a felelős illetékes hatóságok jelentős gyakorlati nehézségekkel szembesülnek feladataik ellátása során, mivel az érintett munkatársak személyes találkozóit és utazásait továbbra is bonyolult megszervezni a Covid19 terjedésének megelőzésére vagy megfékezésére továbbra is érvényben lévő intézkedések miatt.
                  
               
                     (14)
                  
                  
                     Ez, valamint a felülvizsgálatoknak a 2020. március 17. és 2020. május 11. közötti időszakban (a franciaországi kijárási korlátozások idején) való szüneteltetése folytán kialakult lemaradás miatt lehetetlen időben elvégezni az összes szükséges felülvizsgálatot a határidő meghosszabbítása nélkül. A felülvizsgálatok elvégzése a kijárási korlátozásokat követő időszakban is nehéz maradt, és ez a franciaországi egészségügyi szükséghelyzet 2020. július 10-i véget érése óta sem változott.
                  
               
                     (15)
                  
                  
                     A felülvizsgálandó kikötővédelmi és kikötőlétesítmény-védelmi felmérések jelentős része Franciaország tengerentúli megyéit érinti, ahol a Covid19-világjárvány miatt rendkívül válságos helyzet alakult ki, amely még most is tart. Amellett, hogy az ország kontinentális területén történő járványkitörések következtében mozgósítani kellett az egészségügyi személyzetet, a korlátozott kórházi kapacitások és a Covid19-megbetegedések nagy száma utazási korlátozásokat, többek között karanténintézkedéseket tett szükségessé. Ez közvetlenül érintette a kikötővédelemmel kapcsolatos munkát, különösen azáltal, hogy megnehezítette a biztonsági szervezetek erre felhatalmazott személyzete számára a Franciaország kontinentális területéről történő kiutazást.
                  
               
                     (16)
                  
                  
                     A fent leírt helyzet bonyolultsága miatt Franciaországban valószínűleg továbbra is nehéz lesz elvégezni a kikötővédelmi és a kikötőlétesítmény-védelmi felméréseket. Ilyen körülmények között Franciaország úgy véli, hogy a referencia-időszak 2020. december 31-ig történő meghosszabbítása és a határidő 2021. február 28-ig történő meghosszabbítása nélkül nem lenne kivitelezhető 2020 fennmaradó felülvizsgálatainak befejezése és a kijárási korlátozások időszaka alatt kialakult lemaradás feldolgozása.
                  
               
                     (17)
                  
                  
                     Franciaországot ezért fel kell hatalmazni az (EU) 2020/698 rendelet 11. cikkének (2) bekezdésében meghatározott időszak négy hónappal történő meghosszabbítására. Franciaországot továbbá fel kell hatalmazni az (EU) 2020/698 rendelet 16. cikkének (1) bekezdésében és 17. cikkének (1) bekezdésében meghatározott 2020. március 1. és 2020. augusztus 31. közötti időszak, valamint a 2020. november 30-i határidő meghosszabbítására,
                  
               ELFOGADTA EZT A HATÁROZATOT:
         
            1. cikk
            Franciaország felhatalmazást kap arra, hogy az (EU) 2020/698 rendelet 11. cikkének (2) bekezdésében meghatározott hat hónapos időszakot négy hónappal meghosszabbítsa.
            Franciaország felhatalmazást kap arra, hogy az (EU) 2020/698 rendelet 16. cikkének (1) bekezdésében és 17. cikkének (1) bekezdésében meghatározott, 2020. március 1. és 2020. augusztus 31. közötti időszakot négy hónappal meghosszabbítsa.
            Franciaország felhatalmazást kap arra, hogy az (EU) 2020/698 rendelet 16. cikkének (1) bekezdésében és 17. cikkének (1) bekezdésében meghatározott 2020. november 30-i határidőt 2021. február 28-ig meghosszabbítsa.
         
         
            2. cikk
            Ennek a határozatnak a Francia Köztársaság a címzettje.
         
         
            Kelt Brüsszelben, 2020. augusztus 31-én.
            
               
                  a Bizottság részéről
               
               Adina-Ioana VĂLEAN
               
                  a Bizottság tagja
               
            
         
         
            (1)  HL L 165., 2020.5.27., 10. o.